**NACRT PRIJEDLOGA**

Na temelju članka 20. i članka 42. Zakona o lokalnim porezima (“Narodne novine”, broj 115/16, 101/17, 114/22 i 114/23) i članka 37. Statuta Grada Novske (“Službeni vjesnik”, broj 8/21 i 13/23), Gradsko vijeće Grada Novske na \_\_\_\_\_sjednici donijelo je

**ODLUKU**

**o porezima Grada Novske**

1. **OPĆA ODREDBA**

Članak 1.

Ovom se Odlukom utvrđuju vrste poreza te stopa i visina poreza koji pripadaju Gradu Novska (u daljnjem tekstu: Grad).

1. **VRSTE POREZA**

Članak 2.

Gradu pripadaju sljedeći porezi:

1. porez na potrošnju,
2. porez na kuće za odmor.
3. **Porez na potrošnju**

Članak 3.

Porez na potrošnju plaća se po stopi od 3 %.

1. **Porez na kuće za odmor**

Članak 4.

Porez na kuće za odmor plaća se u iznosu od 3,00 eura po jednom kvadratnom metru korisne površine kuće za odmor na cijelom području Grada Novske.

1. **NADLEŽNOST**

Članak 5.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. ove Odluke obavljat će Ministarstvo financija, Porezna uprava.

1. **PRIJELAZNE I ZAVRŠNE ODREDBE**

Članak 6.

Postupci utvrđivanja i naplate lokalnih poreza započeti po odredbama Odluke o porezima Grada Novske (“Narodne novine”, broj 127/17, 127/19, 147/20 i 146/22) i (“Službeni vjesnik grada Novske”, broj 57/17, 88/19, 80/20 i 89/22) završit će se po odredbama te Odluke.

Članak 7.

Ova Odluka objavit će se u “Narodnim novinama” i “Službenom vjesniku Grada Novske”, a stupa na snagu 1. siječnja 2024. godine.

SISAČKO-MOSLAVAČKA ŽUPANIJA

GRAD NOVSKA

GRADSKO VIJEĆE

**OBRAZLOŽENJE**

**Nacrta prijedloga odluke o porezima Grada Novske**

Hrvatski sabor je 28. rujna 2023. godine donio Zakon o izmjenama i dopuni Zakona o lokalnim porezima („Narodne novine“ broj 114/23) te Zakon o izmjenama i dopunama Zakona o porezu na dohodak („Narodne novine“ broj 114/23).

Zakonom o izmjenama i dopuni Zakona o lokalnim porezima ukinut je prirez porezu na dohodak, dok je Zakonom o izmjenama i dopunama Zakona o porezu na dohodak omogućeno jedinicama lokalne samouprave da svojim odlukama samostalno upravljaju visinom stopa godišnjeg poreza na dohodak, kako bi bez obzira na ukidanje prireza porezu na dohodak, zadržale visinu potrebnih prihoda za ostvarivanje svojih zadaća i nadležnosti, s primjenom od 1. siječnja 2024. godine.

Zakonom o izmjenama i dopuni Zakona o lokalnim porezima osim što je ukinut prirez porezu na dohodak, proširen je i raspon u kojem su jedinice lokalne samouprave ovlaštene samostalno propisivati visinu poreza na kuće za odmor po metru kvadratnom korisne površine kuće za odmor, tako da mogući raspon za utvrđivanje visine poreza na kuće za odmor sada iznosi od 0,60 do 5,00 eura po metru kvadratnom korisne površine kuće za odmor.

Grad Novska kao jedinica lokalne samouprave dužan je do 15. prosinca 2023. godine važeću Odluku o porezima Grada Novske na odgovarajući način uskladiti s navedenim zakonskim izmjenama. Važeća Odluka o porezima Grada Novske koja je donesena 2017. godine dosad je imala već tri izmjene, i to 2019., 2020. i 2022. godine pa smatramo da je iz praktičnih razloga osnovano umjesto nove četvrte izmjene odluke donijeti potpuno novu odluku o porezima Grada Novske. Novom odlukom obuhvatile bi se sve relevantne izmjene i dopune propisa, a ista bi sukladno propisima stupila na snagu 1. siječnja 2024. godine, čime bi ujedno prestala važiti dosadašnja Odluka o porezima Grada Novske.

Važećom Odlukom o porezima Grada Novske (“Narodne novine”, broj 127/17, 127/19, 147/20 i 146/22 i “Službeni vjesnik grada Novske”, broj 57/17, 88/19, 80/20 i 89/22) propisano je da Gradu Novska pripadaju sljedeći porezi:

* prirez porezu na dohodak po stopi od 8 % (napomena: koji je sada ukinut),
* porez na potrošnju po stopi od 3%,
* porez na kuće za odmor u iznosu od 5 kn po metru kvadratnom korisne površine godišnje.

U nacrtu prijedloga nove Odluke predlažu se dva lokalna poreza: porez na potrošnju i porez na kuće za odmor. Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima. Porez plaćaju pravne i fizičke osobe koje pružaju ugostiteljske usluge. Porezni obveznik dužan je platiti utvrđenu svotu u rokovima predaje PDV obrazaca i plaćanja tog poreza. U nacrtu prijedloga odluke predlaže se uvesti porez na potrošnju po stopi od 3 %, kao i u važećoj odluci.

Porez na kuće za odmor plaćaju pravne i fizičke osobe vlasnici kuća za odmor. Predlaže se u iznosu od 3,00 eura po jednom kvadratnom metru korisne površine kuće za odmor na cijelom području Grada Novske, kao i do sada.

Pročelnica

Marica Vitković